Cantata BWV 159
SEHET, WIR GEHN HINAUF GEN JESUSALEN
Dominica Estomihi (Quincuagèsima)
Estrenada: Molt probablement el 27 de febrer de 1729
Text: Christian Friedrich Henrici, Picander. Coral final extreta d'un himne de Paul Stockmann (1633).
1. ARIOSO i RECITATIU (Baix, Alt)
Mireu!
Vine, doncs, ànima meva, veus,
Cap on va el Jesús teu?
Nosaltres pugem
O, aspre camí! hi pugem?
O, paorós tossal, que em mostres els meus pecats!
Quant amarg que deu ser de pujar!
A Jerusalem.
Ai las, no hi vagis!
Que ja hi tenen a punt la teva creu,
On et dessagnaràs fins a morir;
Allí, aparien els sogalls per a assotar-te, els fuets ací;
T’espera ja la mortalla;
Ah! si et ve a contracor no hi vagis!
Si tu et fessis enrere,
Seria llavors jo qui no aniria a Jerusalem,
Ai las! aniria de pet a l’infern.
***
2. ÀRIA i CORAL (Alt, Soprano)
Jo seguiré el teu camí.
Jo vull quedar-me amb tu,
No em menystinguis!
Fins i tot, escopit i ultratjat;
A la creu, t’abraçaré,
De tu no em separaré,
Encare que se’t trenqui el cor.
No et deixaré sortir del meu pit,
Quan el teu rostre empal·lideixi
En la darrera extremitud,
I al darrer moment quan acluquis els ulls,
Aleshores acolliré el teu cos,
Dintre meu trobaràs el teu sepulcre.
En els meus braços, en el meu cor.
***
3. RECITATIU (Tenor)
Ara, per tu,
Jesús meu,
Aniré al meu racó a passar misèria;
A desgrat que el món
Es nodreixi amb el verí de la platxèria,
Les meves llàgrimes em posaran a to
Ja res em podrà distreure
No delejaré cap il·lusió
Fins el dia que jo em pugui veure
Davant la teva Glòria, Senyor,
Fins que tu m’atorguis remença;
Aleshores sentiré el teu conhort. 
***
4. ÀRIA (Baix)
Tot s’ha acabat,
Ja no hi ha dolor,
Som redimits del nostre pecat
Per obra de Déu,
Tot s’ha acabat.
Ara me’n vaig corrents
A donar mercès al Jesús meu,
Món, bona nit i bon vent!
Tot s’ha acabat!
***
5. CORAL
Jesús, la teva passió
És per a mi joia plena,
Tes nafres, escarnis i assots,
Són mannà que el meu cor alena;
La meva ànima va sobre roses
Perquè ara tinc per cosa certa,
Aquell raconet meu dalt del Cel 
Que guanyaré en recompensa.
Traducció: Antoni Sàbat i Aguilera.
CataBach.com
La pàgina en català de JS Bach